Úradný vestník C 272 , 23/09/2000 S. 0055 - 0066



Správa Komisie Uvoľnený prístup k miestnemu vedeniu: umožnenie konkurenčného poskytovania celého rozsahu elektronických komunikačných služieb, vrátane širokopásmových multimédií a vysokorýchlostného internetu (2000/C 272/10) (Text s významom pre EHP) 1. ÚVOD 1.1. Ciele Hlavnými strategickými cieľmi, ktoré tvoria existujúci regulačný rámec podľa správy Komisie z revízie v roku 1999 [1] sú: - podporovať otvorený európsky trh komunikačných služieb a hospodársku súťaž na európskom trhu komunikačných služieb, - zvýhodňovať európskeho občana najmä prostredníctvom vytvárania nových pracovných príležitostí, - skonsolidovať vnútorný trh v zbližujúcich sa prostrediach. Odporúčanie Komisie týkajúce sa uvoľneného prístupu k miestnemu vedeniu [2] je v súlade s týmto rámcom a so závermi Lisabonského summitu o urýchlení prechodu Európy k novej informačnej spoločnosti, predovšetkým prostredníctvom rozšírenia lacných internetových služieb. Toto odporúčanie uvádza opatrenia, ktoré by mali členské štáty prijať s cieľom posilniť obmedzenú hospodársku súťaž v miestnej prístupovej sieti, kde prevádzkovateľ zo zákona naďalej dominuje pri poskytovaní hlasovej telefónnej služby, ako aj pri rozvoji vyšších širokopásmových služieb. Zabezpečenie prístupu k miestnemu vedeniu pre všetkých nových vstupujúcich operátorov zvýši mieru hospodárskej súťaže a technologickú inováciu v miestnej prístupovej sieti, čo bude v zapätí stimulovať konkurenčné poskytovanie celého rozsahu telekomunikačných služieb od jednoduchej hlasovej telefónnej služby po širokopásmové služby pre zákazníka. Typy širokopásmových technológií, ktoré sú v súčasnosti k dispozícii (pozri prílohu I) sú veľmi vhodné na poskytovanie cenovo efektívnych prenajatých okruhov a vysokorýchlostného prístupu na internet pre malé a stredne veľké spoločnosti a pre náročný spotrebiteľský trh. S narastaním trhu a pri dosahovaní úspor z masového predaja, nižšie ceny sprístupnia tieto širokopásmové služby väčšej časti populácie. Skúsenosť ukazuje, ako rýchlo môže dopyt rásť, keď je správna cena. Viaceré členské štáty už nariadili alebo formálne stanovili dátumy pre uvoľnenie (Rakúsko, Dánsko, Fínsko, Nemecko, Taliansko, Holandsko, Spojené kráľovstvo, pozri piatu vykonávaciu správu [3]. 1.2. Pozadie Označenie miestne vedenie sa vzťahuje na fyzický okruh medzi priestormi zákazníka a miestnou ústredňou telekomunikačného operátora alebo ekvivalentným zariadením. Tradične predstavuje pár medených vodičov (jeden pár na bežnú telefónnu linku), ale stále viac sa používajú optické káble na pripojenie veľkých zákazníkov, rovnako sa tiež na miestnej prístupovej sieti nasadzujú iné technológie [4]. Uvoľnenie miestneho vedenia bolo nariadené v určitých členských štátoch a je používané hlavne pre pripojenie tých zákazníkov, pre ktorých by nasadenie optických káblov nebolo ekonomicky realizovateľnou alternatívou, ako napr. malé a stredne veľké spoločnosti (MSP) a bytoví zákazníci. Vo svojej správe z revízie z roku 1999 Komisia uviedla, že dostupnosť uvoľneného prístupu k miestnemu vedeniu zvyšuje hospodársku súťaž a že naviac môže urýchliť zavedenie služieb rýchleho prístupu na internet. Počas verejnej porady o revízii vyšiel najavo široký konsenzus o potrebe uvoľneného prístupu k miestnemu vedeniu pre vznik ďalších služieb v prostredí hospodárskej súťaže [5]. Toto vyplýva z faktu, že operátori budovali svoje miestne prístupové siete počas významného časového obdobia ochraňovaní výhradnými právami a boli schopní istiť svoje investície prostredníctvom monopolného prenájmu. Okrem toho všadeprítomnosť prístupovej infraštruktúry založenej na medenom miestnom vedení a ovládanej prevádzkovateľom zo zákona nie je za všetkých okolností ekonomicky realizovateľne duplikovateľná a alternatívna miestna prístupová infraštruktúra (káblová televízia, bezdrôtové miestne vedenie, satelit atď.) nemôže byť zvyčajne zrealizovaná s rovnakou všadeprítomnosťou a za podmienok hospodárskej súťaže v rámci rozumného času. V prípade neprítomnosti technicky a obchodne použiteľných alternatív môže odmietnutie dodať prístup zo strany dominantnej spoločnosti disponujúcej takouto infraštruktúrou za okolností osobitného prípadu a na základe prípadového práva súdu spoločenstva znamenať porušenie článku 82 zmluvy. 2. SPÔSOBY PRÍSTUPU K MIESTNEMU VEDENIU Na účely prekonania súčasnej obmedzenej hospodárskej súťaže v miestnej prístupovej sieti uvedenej v predchádzajúcej časti sú uvažované tri spôsoby prístupu k miestnemu vedeniu: 1. Úplné uvoľnenie miestneho vedenia (uvoľnený prístup k medenému páru na účely konkurenčného poskytovania zdokonalených služieb tretími stranami). V prípade úplného uvoľnenia miestneho vedenia je medený pár prenajatý tretej strane na výhradné používanie. Prenajímateľ má plnú kontrolu nad vzťahom so svojimi zákazníkmi pre potrebu poskytovania celého rozsahu telekomunikačných služieb prostredníctvom vedenia, vrátane nasadenia systému digitálneho účastníckeho vedenia (DSL) pre vysokorýchlostné dátové aplikácie. 2. Zdieľané využívanie medenej linky (uvoľnený prístup na vysoké frekvenčné spektrum miestneho vedenia na účely konkurenčného poskytovania systémov DSL a služieb tretími stranami). Pri tejto forme prístupu pokračuje prevádzkovateľ zo zákona v poskytovaní telefónnej služby, kým nový operátor poskytuje vysokorýchlostné dátové služby prostredníctvom toho istého miestneho vedenia používajúc vlastné vysokorýchlostné ADSL modemy. Telefónna prevádzka a dátová prevádzka sú oddelené prostredníctvom frekvenčnej výhybky pred ústredňou prevádzkovateľa zo zákona. Miestne vedenie zostáva pripojené k verejnej komutovanej telefónnej siete a zostáva jej časťou. 3. Prístup vysokorýchlostného bitového toku (poskytovanie DSL služieb prevádzkovateľom zo zákona). Prístup vysokorýchlostného bitového toku predstavuje situáciu, keď prevádzkovateľ zo zákona nainštaluje vysokorýchlostnú prístupovú linku v priestoroch zákazníka (napr. nainštalovaním ním preferovaného ADSL zariadenia a konfigurovaním jeho miestnej prístupovej siete) a potom sprístupní túto prístupovú linku tretím stranám, aby im umožnil poskytovať vysokorýchlostné služby pre zákazníkov. Prevádzkovateľ zo zákona môže tiež poskytnúť prenosové služby svojim konkurentom, a to na účely prenosu prevádzky na "vyššiu" úroveň v sieťovej hierarchii, kde už noví operátori môžu mať prístupový bod (napr. miesto tranzitnej ústredne). Tento typ prístupu v skutočnosti neznamená žiadne uvoľnenie medeného páru v miestnom vedení (môže však používať len vyššie frekvencie medeného miestneho vedenia ako v bode 2 predchádzajúcej časti). Ďalšie technické detaily sa nachádzajú v prílohe. Komisia sa domnieva, že tieto tri spôsoby prístupu k miestnemu vedeniu je potrebné považovať za komplementárne. Dostupnosť iba niektorých týchto spôsobov prístupu je nepostačujúca. Spolu posilňujú hospodársku súťaž a zlepšujú výber pre všetkých užívateľov umožnením trhu rozhodnúť sa, ktoré ponuky najlepšie vystihujú potreby užívateľov, zohľadňujúc rozvíjajúce sa potreby užívateľov a technické a investičné požiadavky účastníkov trhu. 3. SITUÁCIA NA TRHU Z POHĽADU HOSPODÁRSKEJ SÚŤAŽE Táto časť skúma súčasnú situáciu na trhoch týkajúcich sa miestneho vedenia z pohľadu hospodárskej súťaže a ekonomickú rozumnosť uvoľnenia miestneho vedenia. Napriek liberalizácii hlasovej telefónie od 1. januára 1998 vo väčšine členských štátoch zostáva trhová sila prevádzkovateľov zo zákona nezmenená na významnej časti telekomunikačných trhov. Jedným z hlavných dôvodov tohto je obmedzená situácia na trhoch týkajúcich sa miestneho vedenia, pretože miestne vedenie prevádzkovateľov zo zákona je kľúčovou infraštruktúrou zabezpečujúcou prevádzkovateľom zo zákona privilegovaný prístup ku koncovým užívateľom na účely poskytovania maloobchodných telekomunikačných služieb. 3.1. Stimulujúce účinky uvoľnenia miestneho vedenia na zvýšenú hospodársku súťaž a ekonomickú efektívnosť Kým obchodné vyjednávanie je uprednostňovanou metódou dosiahnutia dohody o cene prístupu k miestnemu vedeniu, skúsenosť dokazuje, že vo väčšine prípadov je nevyhnutná regulačná intervencia. Nedostatok hospodárskej súťaže v tejto oblasti znamená, že je vhodné, aby národný regulačný orgán (NRO) zaviedol regulácie cien, ktoré by boli nákladovo orientované, na základe osobitných zásad a metód na účely dosiahnutia dlhodobo udržateľnej a efektívnej hospodárskej súťaže a na účely zabezpečenia predpovedateľnosti pre účastníkov trhu. Na účely dosiahnutia cieleného rozšíreného výberu pre zákazníkov musia ekonomické stimuly vytvorené strategickým rámcom, najmä metodológiou tvorby cien, podporiť všetkých operátorov, aby urobili primerané investície. Potom takto stanovené ceny na úrovni, ktorá nedeformuje rozhodnutie vstupujúceho operátora "make or buy", môžu pri uvoľnení miestneho vedenia podporiť hospodársku súťaž z pohľadu dlhodobej infraštruktúry, a to umožnením vstupujúcim operátorom preveriť trh predtým ako vybudujú svoju vlastnú infraštruktúru a môžu podporiť konkurenčnejší a inovatívnejší trh s jednoduchou hlasovou telefóniou a so zavádzaním miestnych širokopásmových (vysokorýchlostných) služieb. Hoci je možné, že prevádzkovateľ zo zákona zavedie tieto technológie vo svojom vlastnom termíne, rýchlosť zavedenia sa pravdepodobne zvýši, ak vstupujúci operátori budú mať umožnené modernizovať miestne vedenia prevádzkovateľa zo zákona a ponúknuť širokopásmovú službu priamo užívateľom. Táto sloboda nových vstupujúcich operátorov zaviesť služby nezávisle od rozhodnutí dominantných operátorov je silným argumentom na uvolnenie miestneho vedenia viac ako ďalší predaj, pretože pri ďalšom predaji sú vstupujúci operátori prinútení ponúkať podobné služby ako tie poskytované dominantným poskytovateľom. Je dôležité zriadiť rámec pre mandátny prístup k miestnemu vedeniu prevádzkovateľov zo zákona, ako aj kontrolu stanovenia cien orientovanú na podporu ekonomickej efektívnosti, širšej hospodárskej súťaže a čo najväčšie výhody pre spotrebiteľa a užívateľa. 3.2. Analýza trhu – trhová sila prevádzkovateľov zo zákona – kľúčová úloha miestneho vedenia V smernici o voľnej hospodárskej súťaži [6]; Komisia rozlišuje viacero pevných telefónnych maloobchodných služieb: prvé pripojenie, mesačný prenájom, miestne hovory, medzimestské hovory a medzinárodné hovory. Hoci kategórie služieb je potrebné monitorovať presne, konkrétne danú rýchlosť technologickej zmeny a pravidelne prehodnocovať od prípadu k prípadu, tieto služby nie sú v súčasnosti bežne navzájom nahraditeľné, a preto by mali byť považované ako formujúce rôzne príslušné trhy. Miestne vedenie je primárne infraštruktúra, ktorá umožňuje dodávku maloobchodných telekomunikačných služieb. Rozoznávame dve hlavné kategórie trhov maloobchodných služieb: - prvá kategória sú tradičné pevné telefónne maloobchodné služby ponúkané bytovým užívateľom, profesionálom, malým firmám a veľkým spoločnostiam. Tento trh je už veľmi dobre vyvinutý a vyspelý, - druhá kategória je nový rozvíjajúci sa trh, ktorý pozostáva z vysokorýchlostných telekomunikačných služieb, ktoré môžu byť dodávané na miestnom vedení vo forme DSL služieb. Okrem toho je miestne vedenie komoditou, ktorá sa dá oceniť a prenajať konkurencii: to znamená, že akonáhle je prístup daný tejto časti siete prevádzkovateľa zo zákona, vytvorí sa nový prístupový trh, ktorý je tiež relevantný trh a ktorý treba brať do úvahy. Ako výsledok liberalizácie služieb hlasovej telefónie od 1. januára 1998 vo väčšine členských štátov sa ponuky služieb vstupujúcich operátorov rýchlo vyvinuli najmä na trhu medzinárodných hovorov a v menšom rozsahu na trhu medzimestských hovorov. Súčasne, s prihliadnutím na množstvo investícií do infraštruktúry miestnej prístupovej siete a/alebo s prihliadnutím na závislosť ponúk služieb prevádzkovateľa zo zákona, hospodárska súťaž pri poskytovaní celých hlasových telefónnych služieb (vrátane pripojenia, mesačného prenájmu a trhov miestnych hovorov) je sústredená na obchodných zákazníkov v mestských oblastiach. V dôsledku toho je na každom z týchto trhov veľmi rozdielnu situácia z pohľadu hospodárskej súťaže a hoci podiel trhu prevádzkovateľov zo zákona sa znížil na trhu medzinárodných a medzimestských hovorov, stále dodávajú množstvo prístupových služieb koncovým užívateľom – pripojenie a prenájom linky – a ich podiel na trhu miestnych hovorov prevyšuje s výnimkou Spojeného kráľovstva 90 % a vo väčšine prípadov sa približuje 100 %. Miestna prístupová sieť prevádzkovateľa zo zákona (t. j. medené páry pripájajúce koncových užívateľov k najbližším rozvádzačom) nie je jedinou technologickou infraštruktúrou, ktorá umožňuje poskytovanie maloobchodných služieb koncovým užívateľom. Existujú aj iné alternatívy ako napríklad optické siete, bezdrôtové vedenia alebo modernizované káblové televízne siete. Žiadnu z týchto alternatív však nemožno považovať za rovnocennú. Optické siete môžu v súčasnosti konkurovať len popredným prenosovým spojom a pokiaľ ide o maloobchodné distribučné siete, len v osobitných prípadoch, ako napr. siete spájajúce kancelárske budovy alebo úzko definované geografické oblasti. Bezdrôtové vedenia sa javia z krátko a strednodobého hľadiska ako najvhodnejšie na uspokojenie osobitných potrieb profesionálnych klientov a malých firiem, alebo individuálnych koncových užívateľov s príslušnými potrebami, ale zostávajú nehospodárne pre poskytovanie služieb veľkej väčšine bytových klientov. Káblové siete, ktoré boli navrhnuté pre jednosmernú televíziu potrebujú nákladnú modernizáciu na poskytovanie obojsmerných telekomunikačných služieb a poskytovanie vysokorýchlostných služieb na kábli znamená pre zákazníkov zdieľanie kapacity káblového kanála, čo znamená, že vysokorýchlostné dáta cez káblové modemy neponúkajú takú istú kapacitu ako medené páry modernizované technológiami DSL, kde je kapacita venovaná každému koncovému užívateľovi. Okrem toho za bežných okolností káblové siete, možno s výnimkou niekoľkých krajín, v ktorých je situáciu potrebné posudzovať osobitne, majú celonárodné pokrytie, ktoré by vstupujúcim operátorom mohlo umožniť obslúžiť rovnaké geografické trhy ako prevádzkovateľom zo zákona, či už ide o tradičné hlasové telefónne maloobchodné služby alebo nové DSL služby. Ďalšie inovatívne technológie, ako napr. používanie elektrických sietí, nie sú v súčasnosti technicky alebo ekonomicky vhodným alternatívnym riešením. Toto sa síce môže časom zmeniť, v súčasnosti žiadna z týchto alternatívnych sietí, dokonca ani ich kombinované používanie nemôže byť na účely poskytovania maloobchodných úzko a širokopásmových telekomunikačných služieb považované ako celonárodná alternatíva k medenému páru prevádzkovateľov zo zákona. Siete miestnych vedení prevádzkovateľov zo zákona boli vyvinuté celonárodne v každom z členských štátov. Noví vstupujúci operátori dostali licencie od národných úradov a očakáva sa tiež od nich, že budú súťažiť na národných trhoch. Geografický trh, kde by sa hospodárska súťaž v prípade absencie obmedzenej situácie normálne rozvíjala, je preto národné územie každého členského štátu: to sa práve deje s medzinárodnými a medzimestskými hovormi, pre ktoré v dôsledku prístupu cez prepojenie prekáža neobmedzená situácia poskytovaniu celonárodných ponúk od nových vstupujúcich operátorov. Obmedzujúca situácia pre poskytovanie prístupu a služieb miestnych hovorov a v súčasnosti pre poskytovanie vysokorýchlostných služieb zatiaľ zo skúsenosti neobmedzuje nových vstupujúcich operátorov pri rozvíjaní miestnych sietí, na obmedzujúcejšej úrovni, ako napr. v husto zaľudnených mestských oblastiach, ale nie sú bežne schopní celonárodne súťažiť na rovnakej úrovni s prevádzkovateľmi zo zákona s týmito sieťami a poskytovať taký istý rozsah služieb (pozri nižšie). Územie členských štátov je s ohľadom na existujúce prípadové právo významnou časťou spoločného trhu. Takto, bez uvoľneného prístupu k miestnemu vedeniu prevádzkovateľa zo zákona a napriek nedávnym významným krokom, ako napr. zavedenie predvoľby prevádzkovateľa pre telefónne hovory, noví vstupujúci operátori nie sú schopní súťažiť na viacerých trhoch vrátane poskytovania vysokorýchlostných služieb pre väčšinu koncových užívateľov. Z dlhodobého hľadiska sa táto situácia môže zmeniť. Je potrebné dôsledne monitorovať nový vývoj. Prevádzkovatelia zo zákona majú dominantnú pozíciu na tradičnom – úzkopásmovom – trhu telefónnych služieb. Vyplynulo to z prieskumu podielov prevádzkovateľov zo zákona na trhu – najtradičnejší spôsob stanovenia dominancie. Podiel prevádzkovateľov zo zákona na trhu prevyšuje za každých okolností 50 %, dokonca aj na najsúťaživejšom príslušnom trhu (medzinárodné hovory) na najotvorenejšom geografickom trhu, Spojenom kráľovstve, kde liberalizácia začala už v osemdesiatych rokoch dvadsiateho storočia. Ako bolo uvedené v predchádzajúcej časti, na iných trhoch, ako napr. miestne hovory, podiel prevádzkovateľov zo zákona na trhu vo väčšine prípadov prevyšuje 90 % a často sa blíži 100 %. Kým prepájanie a voľba prevádzkovateľa počíta s otvorením hospodárskej súťaže na trhoch medzimestských a medzinárodných hovorov, miestne vedenie je kľúčovou infraštruktúrou pre poskytovanie prístupových služieb pre koncových užívateľov (t. j. pripojenie a prenájom linky) a zostáva pod kontrolou prevádzkovateľa zo zákona. Hoci predvoľba prevádzkovateľa v niektorých krajinách tiež umožňuje dodávku služieb miestnych hovorov (vznik volania) alternatívnymi operátormi, v prípadoch, kde to zatiaľ nie je možné, miestne vedenie je tiež kľúčovou infraštruktúrou na poskytovanie služieb miestnych hovorov. Miestne vedenie je preto obmedzujúcou infraštruktúrou pre celonárodnú distribúciu maloobchodného prístupu a vo väčšine prípadov tiež služieb miestnych hovorov, ktoré vytvárajú dva príslušné trhy nenahraditeľných služieb. Táto situácia je menej jasná na nových trhoch s vysokorýchlostnými službami. V prípadoch, keď sú ponúkané nové vysokorýchlostné služby, je prítomnosť prevádzkovateľov zo zákona už aj tak silná a boli by schopní za súčasných podmienok skonsolidovať svoju dominantnú pozíciu aj na tomto novom trhu následkom svojho privilegovaného prístupu ku koncovým užívateľom prostredníctvom existujúcej celonárodnej siete medených párov. Preto sa zdá, že ovládanie celonárodného miestneho vedenia prevádzkovateľmi zo zákona im dáva značný vplyv na udržanie svojich dominantných pozícií na existujúcich maloobchodných trhoch s hlasovou telefóniou napriek ich liberalizácii, alebo na zriadenie podobných pozícií na nových formujúcich sa trhoch so širokopásmovými službami. Medený pár prevádzkovateľov zo zákona je kľúčovou infraštruktúrou na poskytovanie: i) prístupových maloobchodných služieb hlasovej telefónie, ktoré zahŕňajú ukončenie hovoru; ii) služieb miestneho hovoru (vznikajúcich) [7]; a iii) širokopásmových služieb pre koncových užívateľov. Tieto služby vytvárajú tri rozdielne podstatné trhy. Vzhľadom na veľkosť požadovaných investícií, je absolútna cena celonárodnej duplikácie siete prevádzkovateľov zo zákona s podobným pokrytím populácie pravdepodobne bariérou pre vstup konkurencie. Táto infraštruktúra sa zdá byť pri súčasnej technológii ekonomicky neuskutočniteľná [8], alebo je neprimerane obtiažne zduplikovať ju na celonárodnej úrovni [9] v primeranom časovom období, dokonca aj pre najväčších konkurentov existujúcich prevádzkovateľov zo zákona, najmä prevádzkovateľov zo zákona z iných členských štátov, ktorí rozvíjajú svoje činnosti v susedných európskych krajinách, či už samostatne alebo v spolupráci s inými. Odmietnutie prevádzkovateľa zo zákona poskytnúť prístup na svoje miestne vedenie konkurencii takto pravdepodobne úplne eliminuje možnosti nových vstupujúcich operátorov na celonárodnom trhu [10] pre tri identifikované služby, ktorí by boli obmedzení na regionálne a miestnych trhy, kde uspeli pri budovaní alternatívnych sietí. Je veľmi nepravdepodobné, že všetky tieto alternatívne siete spolu sa budú môcť v primeranom časovom období porovnávať s celonárodnou sieťou medených párov prevádzkovateľa zo zákona a osloviť celý jeho okruh zákazníkov. Preto sa účastnícke vedenie v súčasnosti považuje za základ a prístup k nemu je preto potrebný, aby konkurencia mohla na národnej úrovni rovnocenne súťažiť s prevádzkovateľom zo zákona na troch identifikovaných trhoch maloobchodných služieb a oslovovať rovnaký okruh zákazníkov. Vzhľadom na rýchlosť zmien technológie a vývoj trhu, ktoré ovplyvňujú technické a ekonomické zhodnotenie alternatív k medenému páru, súčasná analýza sa možno bude musieť preskúmať a nedotýka sa rozhodnutí o individuálnych prípadoch. 4. UPLATŇOVANIE PRAVIDIEL HOSPODÁRSKEJ SÚŤAŽE 4.1. Povinnosť dominantného operátora podľa pravidiel hospodárskej súťaže na poskytovanie prístupu k miestnemu vedeniu Odmietnutie poskytnúť prístup k miestnemu vedeniu konkurencii, ktorá prístup požaduje, pravdepodobne zahŕňa rôzne formy zneužitia dominantnej pozície z pohľadu článku 82 zmluvy. - Odmietnutie obchodovania: na troch podstatných identifikovaných trhoch, kde je prevádzkovateľ zo zákona jediným poskytovateľom služieb prostredníctvom miestnych vedení, odmietnutie umožniť konkurencii mať prístup k miestnemu vedeniu prevádzkovateľa zo zákona môže za určitých okolností byť v rozpore s článkom 82, ak by bránil akejkoľvek hospodárskej súťaži na príslušných celonárodných trhoch a ak je to nepostrádateľné pre poskytovanie celonárodných služieb pre koncových užívateľov, ako je to v súčasnosti. Dominantný operátor by mal poskytnúť prístup k miestnemu vedeniu všetkým konkurentom za nie menej výhodných podmienok ako pre svoju vlastnú prevádzku k zákazníkovi. Za určitých podmienok však prístup k miestnemu vedeniu môže byť požadovaný: - v sieti prevádzkovateľa zo zákona musí byť k dispozícii dostatočná kapacita, - zamietnutie prístupu by mohlo obmedzovať zavedenie nových služieb alebo brániť akejkoľvek hospodárskej súťaži na príslušných trhoch definovaných v predchádzajúcej časti, - žiadajúca strana je pripravená zaplatiť nediskriminačnú cenu za prístup, - neexistuje žiadne objektívne opodstatnenie zamietnutia prístupu. - Diskriminácia: na troch podstatných identifikovaných trhoch, kde prevádzkovateľ zo zákona už poskytuje prístup na miestne vedenie aspoň jednému operátorovi, hoci je to jeho vlastná pobočka, odmietnutie prístupu môže za určitých okolností znamenať diskrimináciu a predstavovať zneužitie dominantného postavenia. - Obmedzenie výroby, trhov alebo technického rozvoja na ujmu spotrebiteľov. Zamietnutie prístupu vo forme zdieľaného prístupu alebo úplného uvoľnenia môže za určitých okolností obmedziť rozvoj vznikajúcich trhov, ako napr. vysokorýchlostné telekomunikačné a internetové služby, alebo pôsobiť proti vývoju hospodárskej súťaže na existujúcich trhoch, ako napr. tradičné hlasové telefónne služby. Prevádzkovateľ zo zákona sa môže za určitých okolností správať protiprávnym spôsobom tak, že vytvára zdieľaný prístup k vysokorýchlostným službám (pozri bod 2) podmienený pokračovaním poskytovaním svojich vlastných úzkopásmových telekomunikačných služieb pre tých istých koncových užívateľov, a tak odmieta úplné uvoľnenie miestneho vedenia. Takéto obmedzenie by viedlo k deformácii hospodárskej súťaže obmedzovaním možností konkurencie vstúpiť na trh alebo vyvíjať svoje vlastné aktivity a vzhľadom na to, že úplné uvoľnenie bolo úspešne zavedené vo viacerých krajinách, muselo by to byť objektívne odôvodnené. 4.2. Povinnosti dominantných operátorov týkajúce sa podmienok prístupu a tvorby cien V prípadoch, keď dominantní operátori na požiadanie formálne neodmietajú čiastočné alebo úplné uvoľnenie miestneho vedenia, ale definujú podmienky prístupu, ktoré obmedzujú hospodársku súťaž, môžu sa objaviť iné formy zneužitia, čo by tiež predstavovalo porušovanie článku 82 zmluvy. - Oneskorenie. Za bežných okolností by mal byť prístup pridelený rýchlo. Ak sa pridelenie prístupu oneskorí, prevádzkovatelia zo zákona by mohli v praxi byť schopní vyhradiť si vznikajúci trh s vysokorýchlostnými službami založenými na technológii DSL, a tým rozšíriť svoje dominantné postavenie v tejto novej oblasti aktivít, alebo pozdržať možnosť nových vstupujúcich operátorov rovnocenne súťažiť na viacerých podstatných trhoch hlasovej telefónie. Účinky takýchto oneskorení bez objektívnych príčin by preto mohli byť prinajmenšom z krátkodobého hľadiska považované za vyložené odmietnutie pridelenia prístupu a boli by napadnuteľné v zmysle článku 82 na rovnakom podklade ako odmietnutie. - Diskriminácia. Nezákonná diskriminácia môže mať viacero foriem, ako napr. diskriminačná tvorba cien, oneskorenia v prideľovaní prístupu alebo oneskorenia v náprave technických problémov týkajúcich sa prístupu, technickej konfigurácie prístupu a v osobitnom prípade prístupu k miestnemu vedeniu (napr. ak prístup nezahŕňa operačný systém a podporu služieb alebo iné funkcie používané prevádzkovateľom zo zákona pri poskytovaní služieb cez miestne vedenie), diskriminácia v období, na ktoré sa spoločné umiestnenie ponúka (alebo neponúka). Takéto praktiky by mohli predstavovať diskriminačné správanie v zmysle článku 82 písm. c). - Cenové zneužitie. Cena môže byť pre prevádzkovateľov zo zákona ďalším spôsobom obmedzenia hospodárskej súťaže, kým formálne prideľujú prístup k miestnemu vedeniu. Môžu sa objaviť tri hlavné kategórie cenového zneužitia. Prehnané ceny za prístup k vedeniu, neúmerne vysoké ceny za služby ponúkané koncovým užívateľom alebo zníženie cenového rozpätia medzi dvoma posledne spomínanými cenami môžu predstavovať porušenie článku 82 zmluvy. Možno predpokladať, že príležitosť na zníženie cenového rozpätia je vyššia tam, kde tarify prevádzkovateľov zo zákona neboli plne vyvážené z pohľadu pokrytia nákladov. 5. UPLATŇOVANIE OSOBITNÝCH PRAVIDIEL SEKTORU (ONP) 5.1. Všeobecne Rámec otvoreného prístupu k sieti (ONP) sa týka zosúladenia podmienok pre otvorený a účinný prístup k verejným telekomunikačným sieťam a ich používanie a v prípadoch, kde je to uplatniteľné, verejných telekomunikačných služieb. Smernice ONP stanovujú podmienky prístupu k špecifickým typom sietí a/alebo službám a ich využívania; preto smernica o prenájme okruhov [11] sa zaoberá prístupom k prenosovej kapacite prenájmu okruhov a jej a využívaním, smernica o hlasovej telefónii [12] sa zaoberá prístupom k verejným telefónnym sieťam a službám a ich využívaním a smernica o prepájaní [13] sa zaoberá prepájaním a prístupom k verejným telekomunikačným sieťam a službám vo všeobecnosti. "Prístup k sieti" v zmysle smerníc o ONP znamená sprístupnenie niektorej časti alebo častí existujúcej siete na použitie inou stranou, ale nezahŕňa interferenciu s vlastníctvom prvku siete (prvkov). Záväzky vyplývajúce zo smerníc osobitných sektorov zaoberať sa alebo vyhovieť požiadavkám prístupu k sieti (pokiaľ ide o operátorov notifikovaných ako operátori, ktorí majú významný vplyv na trhu) nezaväzuje prevádzkovateľov zo zákona poskytovať úplne uvoľnený prístup k miestnemu vedeniu, hoci sa to nedotýka záväzkov poskytnúť "prístup", ktorý môže byť uložený súčasným dominantným operátorom na základe pravidiel hospodárskej súťaže. Jedine smernica o prenájme okruhov splnomocňuje notifikovaných operátorov prenajímať prenosovú kapacitu podľa zosúladených podmienok tretím stranám na ich výhradné použitie. 5.2. Zvláštny prístup k sieti Na zdieľaný prístup k vyššiemu frekvenčnému spektru miestneho vedenia sa vzťahuje článok 16 smernice o hlasovej telefónii a článok 4 smernice o prepájaní. Na služby prístupu vysokorýchlostným bitovým tokom sa vzťahuje článok 16 smernice o hlasovej telefónii a na poskytovanie pridruženej prenosovej kapacity článok 10 smernice o prenájme okruhov. Na úplne uvoľnený prístup k miestnemu vedeniu sa vzťahujú smernice ONP. V prípade, že operátor notifikovaný ako operátor, ktorý má podľa smernice o hlasovej telefónii významný vplyv na trhu, poskytuje zdieľaný prístup k miestnemu vedeniu pre svoje vlastné služby, prideľuje si špeciálny prístup k sieti tak, že používa pevnú verejnú telefónnu sieť na poskytovanie verejne dostupných telekomunikačných služieb. Za takýchto okolností musí notifikovaný operátor uplatňovať podobné podmienky na iné organizácie poskytujúce podobné služby a musí poskytovať prístupové prostriedky k zvláštnej sieti a informácie iným, a to za rovnakých podmienok a rovnakej kvality ako poskytujú pre svoje vlastné služby alebo pre služby svojich pobočiek alebo partnerov (smernica 98/10/ES, článok 16 ods. 7). V prípadoch, keď notifikovaný operátor už neposkytuje sebe samému takýto prístup, musí sa aspoň zaoberať [14] primeranými požiadavkami na zvláštny prístup k sieti. Vzhľadom na to, že väčšina operátorov EÚ si zaručuje zdieľaný prístup k miestnemu vedeniu pre svoje vlastné služby, žiadosť o takýto prístup zo strany nového vstupujúceho operátora nemôže byť považovaná za neprimeranú požiadavku. Záväzok zaoberať sa žiadosťou o prístup môže byť zamietnutý, ak sú splnené obidve tieto podmienky (článok 16 ods. 1): - existujú technicky a ekonomicky použiteľné alternatívy k požadovanému zvláštnemu prístupu a - požadovaný prístup je neprimeraný vo vzťahu k dostupným zdrojom na splnenie požiadavky. Keďže zdieľaný prístup sa týka existujúcich miestnych vedení, iba zriedka nastane prípad, že nie sú dostupné zdroje na splnenie požiadavky a preto vo väčšine prípadov nebudú splnené obidve podmienky na zamietnutie zabezpečenia prístupu. Akékoľvek takéto zamietnutie musí byť dôkladne odôvodnené. 5.3. Služby vysokorýchlostného bitového toku Na poskytovanie služieb vysokorýchlostného bitového toku sa nevzťahuje právo spoločenstva, ale v prípadoch, keď prevádzkovateľ zo zákona poskytuje DSL služby bitového toku pre svoje vlastné služby, pobočky alebo tretie strany, musí tiež v súlade so zákonmi spoločenstva poskytovať také isté formy prístupu za transparentných a nediskriminačných podmienok aj iným (smernica 98/10/ES, článok 16 ods. 7). Prístup vysokorýchlostného bitového toku nemôže byť považovaný za ekonomicky alebo technicky rovnocenný poskytovaniu prístupu na medené páry v miestnom vedení, keďže služba vysokorýchlostného bitového toku si vyžaduje, aby nový vstupujúci operátor použil vysokorýchlostné modemy a iné zariadenia poskytované prevádzkovateľom zo zákona a spätne ovplyvňuje ekonomiku služieb a obmedzuje typy modemov, ktoré si zákazník nového vstupujúceho operátora musí kúpiť alebo prenajať [15]. 5.4. Prenosová kapacita prenajatého okruhu Operátori, ktorí sú notifikovaní ako operátori, ktorí majú významný vplyv na trhu pre pevnú verejnú telefónnu sieť, boli tiež notifikovaní ako operátori, ktorí majú významný vplyv na trhu podľa smernice o prenájme okruhov [16] 92/44/EHS. Ako takí majú povinnosť poskytovať prenosovú kapacitu prenájmu ostatným za rovnakých podmienok a rovnakej kvality ako poskytujú pre svoje vlastné služby, alebo pre služby svojich pobočiek alebo partnerov (smernica o prenájme okruhov 92/44/EHS, článok 8 ods. 2). Keď notifikovaný operátor poskytuje službu vysokorýchlostného bitového toku, typicky prepravuje prevádzku zákazníka k jednému alebo viacerým bodom, kde sa poskytovatelia služby môžu prepojiť, takže poskytovatelia služby nemusia budovať svoje vlastné siete ku všetkým miestnym ústredniam rovnocenných zariadení. V prípadoch, keď je príslušná prenajatá prenosová kapacita poskytovaná interne, platia nediskriminačné opatrenia článku 8 ods. 2 smernice 92/44/EHS. 5.5. Spoločné umiestnenie Z dôvodu účinnosti zabezpečujúce práva na uvoľnený prístup k miestnemu vedeniu musia byť sprevádzané ustanoveniami práva na spoločné umiestnenie. Národný regulačný orgán (NRO) musí prijať opatrenia s cieľom zabezpečiť, že tretie strany, ktoré majú priznaný uvoľnený prístup k miestnemu vedeniu môžu tiež spoločne umiestniť zariadenia do priestorov operátora miestnych vedení. článok 11 smernice o prepájaní 97/33/ES uznáva právo členských štátov nariadiť dojednania o spoločnom umiestňovaní. V prípadoch, keď fyzické spoločné umiestnenie nie je možné z dôvodu priestorových obmedzení, národné regulačné orgány môžu požadovať "diaľkové" prepojenie (niekedy označované ako virtuálne spoločné umiestnenie), pri ktorom tretie strany sú schopné pripojiť zariadenia, ktoré boli nainštalované v blízkosti. Štúdia uskutočnená Komisiou poskytla odporúčania a praktické usmernenia pre NRO a operátorov týkajúce sa realizácie spoločného umiestnenia [17]. Regulačné orgány sa budú musieť zamerať na jednorázové obstarávacie náklady a náklady súvisiace so spoločným umiestňovaním, keďže sú súčasťou celkového balíka pre nového vstupujúceho operátora pokúšajúceho sa ťažiť z dostupnosti uvoľnených miestnych vedení. Najvhodnejší spôsob pokrytia takýchto jednorázových nákladov je fixný poplatok splatný vopred. Ak sa náklady znášané prevádzkovateľom zo zákona naopak pokrývajú počas dlhšieho obdobia, bolo by primerané zaviesť do výpočtu poplatkov rizikový faktor. 6. POVINNOSTI NÁRODNÉHO REGULAČNÉHO ORGÁNU A ORGÁNU PRE HOSPODÁRSKU SÚŤAŽ Národné regulačné orgány zriadené vo všetkých členských štátoch EÚ vnútroštátnymi právnymi predpismi prijatými pri transponovaní smerníc ES, sú poverené uplatňovaním telekomunikačných predpisov pre osobitné sektory. Politikou spoločenstva je podpora hospodárskej súťaže v oblasti infraštruktúry a hospodárskej súťaže v oblasti službách a NRO to musia zohľadňovať pri svojej činnosti. Národné regulačné orgány môžu tiež pri riešení sporov zvážiť zavedenie postupu "rýchla cesta", ktorý umožní rýchle riešenie sporov týkajúcich sa uvoľneného prístupu. NRO zohrávajú mimoriadnu úlohu pri definovaní podmienok a požiadaviek týkajúcich sa ponúk prevádzkovateľov zo zákona na uvoľnený prístup k miestnemu vedeniu. Pokiaľ ide o ceny a náklady, pri uplatňovaní zásady transparentnosti a nákladovej orientácie týkajúcej sa prístupu k miestnemu vedeniu súčasných prevádzkovateľov zo zákona by mali dodržiavať tieto zásady: - pravidlá tvorby nákladov a cien by mali byť transparentné a založené na objektívnych kritériách, - pravidlá tvorby cien by mali zabezpečovať, že prevádzkovateľ zo zákona bude môcť pokrývať príslušné náklady plus primeraný výnos, - tvorba cien miestnych vedení by mala byť zlučiteľná s cieľom podporovať spravodlivú a trvalú hospodársku súťaž a mala by zabezpečovať účinné stimuly pre investície do infraštruktúry alternatívnych miestnych prístupových sietí [18], - pravidlá tvorby cien by mali zabezpečovať, aby nedochádzalo k deformácii trhu, najmä k stlačeniu obchodného rozpätia medzi veľkoobchodnými a maloobchodnými cenami ponúkanými prevádzkovateľom zo zákona. V niektorých prípadoch si tieto zásady môžu navzájom odporovať, najmä v situáciách, keď tarify prevádzkovateľov zo zákona zostávajú zdeformované ako dôsledok zdedených tarifných nevyvážeností a pretrvávajúcich obmedzení na opätovné vyrovnanie tarifou. V týchto prípadoch môžu NRO zvážiť prechodné opatrenia, ktoré zabránia deformácii hospodárskej súťaže z krátkodobého hľadiska a ochránia hospodársku súťaž z dlhodobého hľadiska. Pravidlá hospodárskej súťaže EÚ zostávajú v platnosti popri osobitných predpisoch sektorov a NRO sú tak ako ktorýkoľvek iný verejný orgán povinné dodržiavať predpisy Zmluvy o ES [19]. V oznámení o prístupe [20] Komisia preto vyhlásila, že NRO pri prijímaní rozhodnutí týkajúcich sa individuálnych prístupových dohôd, musia dodržiavať osobitné pravidlá pre sektor týkajúce sa otvoreného prístupu k sieti, ako aj všeobecné pravidlá hospodárskej súťaže. Rozhodnutia prijaté zo strany NRO pri uplatňovaní osobitných právnych predpisov sektora môžu byť predmetom preskúmania na základe pravidiel EÚ pre hospodársku súťaž. Rovnaké zásady sa uplatňujú na národné orgány pre hospodársku súťaž. Pokiaľ ide o verejné podniky alebo podniky, ktorým členské štáty udeľujú zvláštne alebo výhradné práva, článok 86 zmluvy špecificky požaduje, aby členské štáty ani neuzákoňovali a ani neponechávali v platnosti žiadne opatrenia, ktoré sú v rozpore so zmluvou, najmä s pravidlami hospodárskej súťaže. Pokiaľ ide o podniky, článok 10 zmluvy vo väčšom rozsahu požaduje, aby členské štáty zabezpečili plnenie povinností vyplývajúcich zo zmluvy a aby sa zdržali akýchkoľvek opatrení, ktoré by mohli ohroziť dosiahnutie jej cieľov. Súd rozhodol [21] najmä o tom, že článok 10 (predtým článok 5) a článok 86 (predtým článok 90) Zmluvy o EHS sa musia vykladať takto: i) zakazujú národným orgánom odporúčať závery dohôd o tarifách v rozpore s článkom 81 ods. 1 alebo prípadne článkom 82 zmluvy; ii) zabraňujú schválenie tarify vyplývajúce z takýchto dohôd zo strany týchto orgánov. To by bolo uplatniteľné aj na akýkoľvek postup porušujúci článok 82 Komisia preskúma, či členské štáty, najmä NRO alebo orgány pre hospodársku súťaž, ponechávajú v platnosti alebo uzákoňujú opatrenia v rozpore s pravidlami spoločenstva pre hospodársku súťaž a tým buď porušujú článok 86 zmluvy, chápaný v súvislosti s článkom 82, alebo článok 10 zmluvy, taktiež chápaný v súvislosti s článkom 82. V takomto prípade prijme príslušné kroky. 7. ZÁVER Poskytovanie prístupu k miestnemu vedeniu pre všetkých nových vstupujúcich operátorov zvýši úroveň hospodárskej súťaže a technologickej inovácie v miestnej prístupovej sieti, čo v zapätí bude stimulovať konkurenčné poskytovanie celého rozsahu telekomunikačných služieb od jednoduchej hlasovej telefónie po širokopásmové multimédiá a služby vysokorýchlostného internetu pre zákazníkov. Tieto tri spôsoby prístupu k miestnemu vedeniu určené v bode 2 sa navzájom dopĺňajú a mali by byť dostupné ako trhové ponuky. Spolu slúžia na posilnenie hospodárskej súťaže a zlepšujú výber pre všetkých užívateľov umožnením trhu rozhodnúť sa, ktorá ponuka najlepšie spĺňa potreby užívateľov, zohľadňujúc narastajúce potreby užívateľov a technické a investičné požiadavky hráčov na trhu. To bude stimulovať zavedenie služieb vysokorýchlostného prístupu na internet pre malé podniky a spotrebiteľov, pričom sa uľahčí rast elektronického obchodovania a elektronického podnikania. Vo všetkých prípadoch platia pravidlá hospodárskej súťaže a odmietnutie otvoriť miestne vedenia zo strany dominantných operátorov pre konkurenciu požadujúcu prístup môže zahŕňať rozličné formy zneužitia dominantného postavenia podľa článku 82 zmluvy, ako napr. odmietnutie obchodovať a obmedzenie výroby, trhov alebo technického vývoja na škodu zákazníkov. V prípadoch, keď sa prístup poskytne, sú spravodlivé a nediskriminačné podmienky prístupu základom úspešného otvorenia miestneho vedenia pre vývoj konkurenčného trhu telekomunikačných služieb, najmä vysokorýchlostných služieb. To si vyžaduje prísny monitoring oneskorení, cien a zmluvných dojednaní medzi prevádzkovateľmi zo zákona a novými vstupujúcimi operátormi. Komisia je presvedčená, že odporúčané uvoľnenie miestneho vedenia bude hlavným novým krokom smerom ku konkurenčnejším a účinnejším telekomunikačným trhom a umožní zrýchlený vývoj internetových služieb. [1] COM(1999) 539. http://www.ispo.cec.be/infosoc/telecompolicy/review99/review99en.pdf [2] Ú. v. ES… (uverejní sa). [3] COM(1999) 537 z 11 novembra 1999, piata správa týkajúca sa vykonávania telekomunikačného regulačného balíka, pozri http://www.ispo.cec.be/infosoc/telecompolicy/5threport.html [4] Bezdrôtové miestne vedenia, siete silnoprúdových vedení, siete káblových TV a ďalšie. [5] Správa Komisie o výsledkoch verejnej porady o komunikačnej revízii z roku 1999 (COM(2000)…). [6] Smernica 96/19/ES, úvodné ustanovenie 20 (Ú. v. ES L 74, 22.3.1996, s. 13). [7] V prípadoch, keď predvoľba a voľba prevádzkovateľa ešte nie je možná pri službách miestnych hovorov (vznikajúcich). [8] Pozri rozsudok súdu ES z 26. novembra 1998. Oscar Bronner GmbH & Co. KG v Mediaprint Zeitungs- und Zeitschriftenverlag GmbH & Co, Mediaprint Zeitungsvertriebsgesellschaft mbH & Co. KG a Mediaprint Anzeigengesellschaft mbH & Co. KG. Prípad C-7/97, odsek 44. [9] Možno s výnimkou najmenšej z krajín EU, Luxemburska. [10] Pozri rozsudok vo veci Oscar Bronner, odsek 38. [11] Smernica Rady 92/44/EHS z 5. júna 1992 o uplatňovaní otvoreného prístupu k sieti na prenajímané okruhy (Ú. v. ES L 165, 19.6.1992, s. 27), v znení smernice 97/51/ES Európskeho parlamentu a Rady zo 6. októbra 1997 (Ú. v. ES L 295, 29.10.1997, s. 23), a rozhodnutia Rady 98/80/ES zo 7. januára 1998 (92/44/EHS, Ú. v. ES L 14, 20.1.1998, s. 27). [12] Smernica Európskeho parlamentu a Rady 98/10/ES z 26. februára 1998 o uplatňovaní otvoreného prístupu k sieti na hlasovú telefóniu (Ú. v. ES L 101, 1.4.1998, s. 24). [13] Smernica 97/33/ES Európskeho parlamentu a Rady z 30. júna 1997 o prepájaní v oblasti telekomunikácií so zreteľom na zabezpečenie univerzálnej služby a interoperability prostredníctvom uplatňovania zásad otvoreného prístupu k sieti (ONP) (Ú. v. ES L 199, 26.7.1997, s. 32), v znení smernice 98/61/ES Európskeho parlamentu a Rady z 24. septembra 1998 so zreteľom na prenosnosť operátorského čísla a predvoľbu prevádzkovateľa (Ú. v. ES L 268, 3.10.1998, s. 37). [14] Smernica 98/10/ES ukladá povinnosť "zaoberať sa" požiadavkami. Smernica 97/33/ES ukladá väčšiu povinnosť "splniť" požiadavky. [15] Medzinárodná normalizácia ešte nedosiahla stav, keď vzájomná spolupráca medzi DSL systémami od rôznych výrobcov môže byť zaručená bez toho, aby došlo k značnej strate prevádzkových hodnôt. [16] Pozri ISPO http://www.ispo.cec.be/infosoc/telecompolicy/en/comm-en.htm#misc1. január 2000 – informácia prijatá od členských štátov týkajúca sa organizácií s významným vplyvom na trhu. [17] Pozri http://www.ispo.cec.be/infosoc/telecompolicy/en/Study-en.htmJanuár 1999 "Odporúčané postupy pre spoločné umiestňovanie a spoločné používanie zariadení telekomunikačnej infraštruktúry" – štúdia Eutelis Consult/Horrocks Technology/Tera Consultants. [18] Toto sa v zásade môže zabezpečiť cenovým systémom vychádzajúcim z aktuálnych nákladov. Aktuálne náklady sú nákladmi vybudovania účinnej modernej rovnocennej infraštruktúry a poskytovania takejto služby pri dnešných cenách. [19] Pozri prípad 66/86 (Ahmed Saeed). [20] Pozri Oznámenie o prístupe, odsek 19. [21] Pozri horeuvedený prípad 66/86 (Ahmed Saeed), odsek 58. -------------------------------------------------- PRÍLOHA Technická analýza prístupu k miestnemu vedeniu 1. MODALITY PRE UVOĽNENÝ PRÍSTUP K MIESTNEMU VEDENIU 1.1. Úplné uvoľnenie miestneho vedenia V prípade úplného uvoľnenia miestneho vedenia je medený pár prenajatý tretej strane pre jej exkluzívne použitie. Prenajímateľ stratí kontrolu nad vzťahom so svojim zákazníkom ohľadom poskytovania komunikačných služieb a akékoľvek univerzálne záväzky prenajímateľa voči tomuto konkrétnemu zákazníkovi strácajú platnosť. Príklady použitia: +++++ TIFF +++++ Príklad i) : Zákazník si želá zmeniť poskytovateľa telefónnej a/alebo prenajatej linky a nový vstupujúci operátor používa uvoľnené miestne vedenie, aby prevzal účastníka od prevádzkovateľa zo zákona a poskytol konkurenciu v službách. (Tak ako je to uvedené v predchádzajúcej časti, len málo nových vstupujúcich operátorov sa teraz obmedzuje na ponúkanie jednoduchej telefónnej služby tohto typu; uprednostňujú poskytovanie širokopásmových dátových služieb alebo hlasových aj dátových služieb.) +++++ TIFF +++++ Príklad ii) : Nový vstupujúci operátor používa uvoľnené miestne vedenie na poskytovanie vysokorýchlostnej dátovej služby pre zákazníka prostredníctvom druhej linky, použitím ľubovolného typu DSL modemov. Zákazník si ponecháva prevádzkovateľa zo zákona ako poskytovateľa telefónnych služieb na prvej linke. Úplne uvoľnený prístup k miestnemu vedeniu umožní konkurentom poskytovať svojim zákazníkom viac všestranných a cenovo efektívnych širokopásmových služieb založených na inovatívnych DSL technológiách (napr. HDSL pre 2 Mbit/s prenajaté linky, VDSL pre vysokokapacitné okruhy do 50 Mbit/s, pozri tabuľku). Toto určite prispeje k zlepšeniu konkurenčnej situácie s prenajatými linkami a širokopásmovými službami v Európskej únii. Tabuľka – Technológie dostupné na poskytovanie širokopásmových služieb (jeden medený pár) DSL, alebo digitálne účastnícke vedenie, je sústava výrazov pre rodinu technológií, ktoré transformujú medené miestne vedenie do širokopásmovej linky schopnej dopravovať viac obrazových kanálov do domu. Existuje množstvo DSL technológií, ktoré sú vo všeobecnosti známe ako XDSL. Každý typ DSL technológie má jedinečnú sadu charakteristických vlastností v zmysle výkonnosti (maximálna širokopásmová kapacita), vzdialenosť, cez ktorú je možné ešte dosiahnuť maximálnu výkonnosť (merané od ústredne), frekvencie prenosu a ceny. Hlavné technológie digitálneho účastníckeho vedenia (xDSL) prostredníctvom jedného páru medeného vodiča a ich niektoré technické charakteristické vlastnosti a aplikácie sú: Asymetrická DSL (ADSL) – používaná na rýchly prístup na internet. Symetrická DSL, (SDSL) a vysokorýchlostná symetrická DSL (HDSL) – používaná na 2 Mbit/s prenajaté linky. Veľmi vysokorýchlostná DSL (VDSL) – používaná na vysokokapacitné prenajaté linky a širokopásmové služby. Ďalšie informácie o technológiách DSL sa nachádzajú na http://www.adsl.com/adsl_forum.html 1.2. Zdieľaný prístup k miestnemu vedeniu Pri tejto forme prístupu notifikovaný operátor pokračuje s poskytovaním telefónnej služby, kým nový vstupujúci operátor dodáva vysokorýchlostné dátové služby prostredníctvom toho istého miestneho vedenia použitím svojich vlastných ADSL modemov. Telefónna prevádzka a dátová prevádzka sú oddelené prostredníctvom frekvenčnej výhybky pred ústredňou prevádzkovateľa zo zákona. Miestne vedenie zostáva pripojené ku komutovanej notifikovanej sieti a jej časťou. Štandardizácia ADSL systémov dosiahla úroveň zrelosti, keď existuje medzinárodná dohoda o ich bezpečnom nasadzovaní na miestnych vedeniach prevádzkovateľov zo zákona [1]. Okrem toho priemysel vypracoval tiež komerčné riešenia pre vzájomnú spoluprácu systémov ADSL v prostredí s viacerými dodávateľmi [2]. +++++ TIFF +++++ Príklad : Nový vstupujúci operátor dodáva zákazníkovi ADSL modem na pripojenie jeho/jej priestorov a inštaluje DSL prístupový multiplexor alebo DSLAM (ktorý kombinuje ADSL modem a modul sieťového rozhrania) v priestoroch súčasného operátora na základe dohody o spoločnom umiestnení. Rozhranie medzi systémom prevádzkovateľa zo zákona a novým vstupujúcim operátorom je v bode C na diagrame (t. j. v tomto prípade je frekvenčná výhybka inštalovaná prevádzkovateľom zo zákona). Tento typ prístupu môže poskytovať najviac cenovo efektívne riešenie pre užívateľa želajúceho si ponechať telefónnu službu poskytovanú prevádzkovateľom zo zákona, ale usilujúceho sa o rýchlu internetovú službu od poskytovateľov internetovej služby podľa vlastného výberu. Poskytovateľ internetovej služby má plnú kontrolu nad technickými a komerčnými podmienkami ADSL služby, ktorú dáva k dispozícii pre svojich užívateľov. 1.3. Prístup vysokorýchlostným bitovým tokom Prístup k vysokorýchlostným bitovým tokom predstavuje situáciu, keď prevádzkovateľ zo zákona inštaluje vysokorýchlostné prístupové vedenie do priestorov zákazníka (napr. nainštalovaním ním uprednostňovaného ADSL zariadenia a konfigurovaním jeho miestnej prístupovej siete) a potom sprístupní túto prístupovú linku tretím stranám, aby im umožnil poskytovať vysokorýchlostné služby pre zákazníkov. Prevádzkovateľ zo zákona tiež môže poskytnúť prenosové služby svojim konkurentom tak, že použije svoju ATM alebo IP sieť, na dopravu prevádzky konkurencie od DSLAM na "vyššiu" úroveň v sieťovej hierarchii, kde noví vstupujúci operátori môžu už mať prístupový bod (napr. miesto tranzitnej ústredne). Tento typ prístupu v skutočnosti neznamená žiaden prístup tretej strany k medenému páru na miestnom vedení (ale prevádzkovateľ zo zákona môže používať len vyššie frekvencie medeného miestneho vedenia rovnakým spôsobom ako je opísaný v predchádzajúcej časti). Pre nového vstupujúceho operátora je problém využívania prístupu na uvoľnené medené páry je taký, že znamená vybudovanie svojej nosnej siete k miestnym ústredniam prevádzkovateľa zo zákona, kde sú ukončené medené páry; v typickej európskej krajine by toto mohlo znamenať niekoľko tisíc sietí. Služby vysokorýchlostného prístupu, ak sú kombinované s prenosovou službou, ktorá dopravuje prevádzku k prístupovému bodu nových vstupujúcich operátorov, môžu byť atraktívne, najmä v prvých štádiách rozvoja siete nového vstupujúceho operátora, a to v tom, že umožňujú novému vstupujúcemu operátorovi dopravovať širokopásmové služby k zákazníkom predtým ako vybuduje svoju vlastnú sieť. Pre prevádzkovateľa zo zákona je poskytovanie služieb vysokorýchlostného bitového toku atraktívne v tom, že nezahŕňa fyzický prístup na medené páry a tak nebrzdí progresívnu modernizáciu miestnej prístupovej siete (t. j. výmenu medi optickým vláknom). Mnohí prevádzkovatelia zo zákona už poskytujú takýto typ služieb [3]. Služba tohto typu však sama o sebe umožňuje prevádzkovateľovi zo zákona ponechať si kontrolu nad mierou nasadenia vysokorýchlostných prístupových služieb a nad tým, v ktorých geografických regiónoch sa tieto služby nasadzujú. Priority prevádzkovateľa zo zákona sa pritom nemusia stotožňovať s prioritami nových vstupujúcich operátorov. Preto takáto služba dopĺňa iné formy uvoľneného prístupu opísané v predchádzajúcej časti, ale nenahrádza ich. 2. INÉ TECHNICKÉ OTÁZKY PRÍSTUPU K MIESTNEMU VEDENIU 2.1. Transparentnosť Všetky smernice ONP obsahujú základné záväzky pre notifikovaných operátorov zverejňovať ceny a podmienky ich ponuky sietí na účely dosiahnutia transparentnosti trhu a nediskriminácie. Odporúčanie navrhuje uverejnenie referenčnej ponuky na uvoľnený prístup k miestnemu vedeniu, pričom pokrýva sieťové prvky, ku ktorým sa prístup ponúka, spoločné umiestnenie služieb, prevádzkové podporné systémy, podmienky dodávok a ceny. Referenčné prístupové ponuky musia byť vytvorené a uverejnené včasným a podrobným spôsobom, pod dohľadom národného regulačného orgánu. Komisia má v úmysle pravidelne uverejňovať ceny v členských štátoch týkajúce sa uvoľneného prístupu k miestnemu vedeniu rovnakým spôsobom ako v súčasnosti uverejňuje ceny prepojení [4]. 2.2. Spolupráca a koordinácia priemyslu Uvoľnenie miestneho vedenia vyvoláva niekoľko technických a prevádzkových otázok, ktoré sa najlepšie dohadujú medzi zúčastnenými stranami, avšak pod dohľadom národného regulačného orgánu na účely zabezpečenia spravodlivého postupu. Odporúčanie navrhuje, aby národné regulačné orgány podporili zostavenie mechanizmu spolupráce na národnej úrovni, ktorý zahŕňa všetky zainteresované strany, pod všeobecných dohľadom národného regulačného orgánu, na účely adresovania otázok, ako napr.: - obmedzenia spektra a elektromagnetická kompatibilita (EMC), na účely zamedzenia interferencií medzi viacerými systémami používanými na miestnych vedeniach a zamedzenia interferencií medzi systémami miestnych vedení a rádiovými systémami, - prevádzkové aspekty spojené s poskytovaním uvoľnených miestnych vedení (postupy a lehoty objednávania a obstarávania, technické kvalifikácie vedení, dohody o kvalite služieb, postupy údržby, postupy riešenia stupňujúcich sa problémov atď.), - prístup na prevádzkové podporné systémy poskytovateľa miestneho vedenia, - kódy postupov na spoločné umiestňovanie, - obsah prístupových ponúk (t. j. technické opisy produktov, certifikácia kódovania vedení, ceny vedení, zoznam MDF sietí, ceny spoločného umiestňovania, jednoduché objednávanie a údržba – podľa prílohy 1 odporúčania). 2.3. Medzinárodná spolupráca Mnohé problémy, ktorým jednotlivé členské štáty čelia, sú podobné v celom spoločenstve a preto sa odporúča výmena informácií na účely zabezpečenia poskytovania skúseností a optimálnych riešenia. Európska telekomunikačná platforma sa zaoberá týmito otázkami (http://www.etp-online.org/). Odporúčanie podporuje takého vzájomné pôsobenie, napr. odporúčaním, že národné regulačné orgány uverejňujú národné aktivity v tejto oblasti a podporujú spoluprácu a výmenu informácií so zainteresovanými stranami v členských štátov. [1] Medzinárodná telekomunikačná únia (ITU) vypracovala technické špecifikácie pre plnorýchlostné ADSL – rýchlosť do 8 Mbit/s v smere k užívateľovi a 1 Mbit/s v smere od užívateľa – v jej odporúčaní G.992.1. Toto zahŕňa niekoľko osobitných variant krajín s cieľom prispôsobenia sa rozdielnostiam infraštruktúr regionálnych miestnych vedení. ADSL môže dosiahnuť svoju najvyššiu rýchlosť vo vzdialenosti 4 km alebo menej. Spojenie tiež umožňuje poskytovanie hlasovej telefónnej služby v základnom pásme tej istej linky.ITU naviac vypracovala variant ADSL riešenia vo svojom odporúčaní G.992.2, známy ako G.Lite, ktoré sa jednoducho nasadzuje v priestoroch zákazníka, pretože je "bez frekvenčnej výhybky" (potrebuje veľmi jednoduchý sériový filter, ktorý oddeľuje hlas a dáta a nevyžaduje žiadne prekáblovanie v priestoroch zákazníka). Rýchlosti sú do 1,5 Mbit/s v smere k užívateľovi a 385 kbit/s v smere od užívateľa. Niektorí dodávatelia osobných počítačov už uvádzajú na trh zariadenia osobných počítačov s integrovanými G.Lite-ADSL modemami, takže štandardné univerzálne riešenie môže byť nasadené vo veľkom meradle na maloobchodnom trhu. [2] Pozri prácu univerzálnej pracovnej skupiny ADSL (http://www.uawg.com). [3] Pozri oznamovacie ADSL ponuky od notifikovaných operátorov v členských štátoch na http://www.ispo.cec.be/infosoc/telecompolicy/en/comm-en.htm#misc [4] Pozri http://www.ispo.cec.be/infosoc/telecompolicy/en/comm-en.htm#misc --------------------------------------------------